**Komunikacijos agentūra „More“ jungiasi į „Why AI“ partnerių tinklą**

Komunikacijos agentūra „More“, pirmoji Lietuvoje pristačiusi optimizavimo dirbtinio intelekto (DI) paieškos sistemoms paslaugą, skelbia apie strateginę partnerystę su didžiausia Lietuvos DI mokymų įmone „Why AI“. Šiuo susitarimu siekiama stiprinti abiejų įmonių pozicijas sparčiai augančioje DI įvaizdžio optimizavimo rinkoje, rašoma agentūros „More“ pranešime žiniasklaidai.

**Partnerystė leis įsitvirtinti augančioje DI paieškų optimizavimo rinkoje**

Pasak „More“ vadovo Erik Murin, DI rinkos Lietuvoje lyderių strateginė partnerystė yra logiškas sprendimas siekiant maksimalaus efektyvumo: „Mūsų tikslas yra kurti vertę išlaikančią komunikaciją, o tai eina koja kojon su optimizavimu DI paieškos sistemoms. Partnerystė su „Why AI“ leis mums žengti dar vieną žingsnį pirmyn ir pasiūlyti rinkai visą DI paieškos sistemų optimizavimo paketą, kad kiekvienas pageidaujantis galėtų potencialius klientus DI sistemose pasiekti savo norima žinute.“

Kaip teigia „Why AI“ vadovas Antanas Bernatonis, verslo susidomėjimas DI yra ryškus, tačiau rinkoje juntamas optimizavimo paslaugų trūkumas: „Mūsų mokymų dalyviai vis dažniau užklausdavo, kaip paveikti DI atsakymus, kaip padaryti, kad „ChatGPT“ į klausimus pateiktų atsakymus su įmonės vardu. Kai kurios įmonės gali padėti tik optimizuoti tinklalapį, tačiau paprastai nepadeda patekti į žiniasklaidą ir kitus DI paieškos sistemoms labai svarbius šaltinius. „More“ tai daro, todėl pasiūlėme bendradarbiauti būtent šiai agentūrai.“

Teigiama, kad bendradarbiavimas vyks mainų principu. „Why AI“ nukreips savo mokymų dalyvių tinklą ir korporatyvinius klientus agentūros „More“ paslaugoms, „More“ integruos „Why AI“ įrankių ekosistemą į savo klientų projektus, o pelno dalies modelis užtikrins abipusę finansinę motyvaciją viso partnerystės laikotarpio metu.

**Dirbtinio intelekto sistemų atsakymų optimizavimo paslauga viešai pristatyta birželį**

Komunikacijos agentūra „More“ apie naujas įmonių ir fizinių asmenų įvaizdžio formavimo DI sistemose paslaugas viešai paskelbė dar birželio mėnesį. Agentūra „More“ pirmoji Lietuvos rinkoje visavertiškai teikia tokias paslaugas. Ji siūlo DI matomumo auditą, turinio optimizavimą dirbtiniam intelektui, strateginį komunikacijos planavimą, orientuotą į DI sistemas, ir rezultatų stebėseną.

Pradėjus teikti naująsias paslaugas, per pirmą mėnesį jomis ėmė naudotis kelios įmonės. E. Murin teigimu, kai kurios kitos bendrovės šiuo metu domisi šiomis paslaugomis ir planuoja darbus pradėti netolimoje ateityje: „Kadangi rinka dar nauja, dalis įmonių paprasčiausiai nežino, ar biudžetas turėtų būti skiriamas iš rinkodaros, ar iš viešųjų ryšių eilučių, todėl jos laukia naujo biudžeto sudarymo. Neabejoju, kad rudenį bus didelis augimas.“

Tyrimų metu nustatyta, kad DI paieškos sistemoms itin svarbu, jog turinys apimtų aiškius klausimus, konkretų klausimą užduodančio žmogaus portretą, tikslius atsakymus ir patarimus. Taip pat norintiesiems dažniau pasirodyti DI programų, tokių kaip „ChatGPT“ ar „Gemini“, atsakymuose reikia daugiau investuoti ir į savo įvaizdį ne tik didžiausiuose naujienų portaluose, bet ir įvairiose palyginimų platformose, diskusijų forumuose, nišiniuose savo rinkos leidiniuose, viešose duomenų bazėse.

Pradėjusi bendradarbiauti su „Why AI“, agentūra „More“ taip pat naudos prekių ženklą „Powered by „Why AI“. A. Bernatonio teigimu, „Why AI“ planuose – sukurti visą DI įmonių ekosistemą: „Šiuo metu siūlome mokymus, „More“ siūlys komunikacijos ir optimizavimo dirbtinio intelekto sistemoms paslaugą, planuojame su kitais partneriais pristatyti ir vizualinio turinio kūrimo bei kitas paslaugas. Neabejoju, kad, visas šias paslaugas sujungę į vieną ekosistemą, galėsime pasiekti itin efektyvių rezultatų net keliose srityse.“

Agentūra „More“ teikia ryšių su visuomene, korporatyvinės, krizių bei skaitmeninės komunikacijos, tekstų rašymo ir optimizavimo dirbtinio intelekto paieškos sistemoms (GEO arba AEO) paslaugas. Tarp didžiausių agentūros klientų – bankas „Bigbank“, buitinės technikos ir elektronikos mažmeninės prekybos tinklas „Topo centras“, greitojo maisto tinklas „Jammi“, investicinių fondų valdymo bendrovė „Nextury Funds“ ir kiti žinomi prekių ženklai bei įmonės.

„Why AI“ – pirmoji dirbtinio intelekto agentūra Lietuvoje. Įmonės dirbtinio intelekto mokymuose ir konsultacijose dalyvavo tokios įmonės, kaip „Vinted“, „Hostinger“, „Nord Security“, „Teltonika“ ir kt. Iš viso įmonė yra surengusi per 400 dirbtuvių daugiau kaip 30 000 klausytojų Lietuvoje ir užsienyje.